รู้จัก “Ichiran Ramen” ร้านราเม็นข้อสอบ ที่มีคนรู้สูตรลับแค่ 4 คน
เรื่องราวของ Ichiran Ramen มีความเป็นมาอย่างไร ? ลงทุนแมนจะเล่าให้ฟัง
18 เม.ย. 2565

รู้จัก “Ichiran Ramen” ร้านราเม็นข้อสอบ ที่มีคนรู้สูตรลับแค่ 4 คน /โดย ลงทุนแมน
ถ้าพูดถึงร้านราเม็นยอดนิยม ที่คนไปเที่ยวญี่ปุ่นมักจะต้องแวะไปลองชิม
หนึ่งในนั้น คงหนีไม่พ้น “Ichiran Ramen” 
หรือที่คนไทยเรียกกันว่า “ราเม็นข้อสอบ”
รู้ไหมว่า แม้ Ichiran Ramen เน้นขายราเม็นแค่ประเภทเดียว 
แต่ก็พัฒนารสชาติให้อร่อยถูกใจผู้บริโภค รวมทั้งนำเสนอประสบการณ์การกินที่ไม่เหมือนใคร จนสามารถสร้างยอดขายได้หลายพันล้านบาทต่อปี
แล้วเรื่องราวของ Ichiran Ramen มีความเป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Ichiran Ramen เป็นเชนธุรกิจร้านราเม็น จากประเทศญี่ปุ่น ก่อตั้งขึ้นในปี 1960 หรือเมื่อ 62 ปีที่แล้ว
ในช่วงแรก ร้านมีเพียงสาขาเดียว ตั้งอยู่ในเมืองฟูกูโอกะ ทางตอนใต้ของประเทศญี่ปุ่น โดยใช้ชื่อว่า Futaba Ramen ก่อนเปลี่ยนชื่อเป็น Ichiran Ramen ในปี 1966
 
ต่อมาในปี 1993 คุณโยชิโทมิ มานาบุ เจ้าของร้าน ได้ตัดสินใจปรับปรุงร้านด้วยคอนเซปต์ใหม่ เพื่อเป็นต้นแบบในการขยายสาขาไปยังเมืองอื่นในอนาคต
ไอเดียของเขา คือ การออกแบบโต๊ะเคาน์เตอร์ภายในร้าน แบ่งเป็นช่องคูหาเล็ก ๆ โดยมีเป้าหมายเพื่อให้ลูกค้าใช้สมาธิในการลิ้มรสราเม็นได้อย่างเต็มที่และรวดเร็ว โดยไม่ถูกคนรอบข้างรบกวน 
ซึ่งเขามองว่าน่าจะช่วยให้ร้านมีจำนวนลูกค้าหมุนเวียนเข้าออกมากขึ้น และเร็วขึ้น
ในการสั่งราเม็น จะต้องมีการเลือกลักษณะวัตถุดิบที่ต้องการลงในบัตรเมนู 
เช่น ความเข้มข้นของซุป, ระดับความเผ็ด, ความนุ่มของเส้น, ปริมาณหมูชาชู, กระเทียม และต้นหอม
ซึ่งทำให้ลูกค้าได้กินราเม็นตามสไตล์ที่ตนเองชอบ 
และยังป้องกันความผิดพลาดในการจดออร์เดอร์ด้วย เนื่องจากพนักงานร้านอาหารญี่ปุ่นหลายแห่ง มักใช้วิธีจำหรือตะโกนแจ้งรายการอาหารให้ในครัว
 
ประสบการณ์การกินราเม็นที่แปลกใหม่นี้ จึงทำให้ร้าน Ichiran Ramen ถูกเปรียบให้เป็นเหมือนกับการเข้าไปนั่งทำข้อสอบ จนกลายเป็นเอกลักษณ์ที่หลายคนให้ความสนใจ
อย่างไรก็ตาม อีกปัจจัยหนึ่งที่สำคัญไม่แพ้กัน ก็คือ รสชาติที่อร่อยกลมกล่อม
เมนูของ Ichiran Ramen มีความแตกต่างจากร้านอื่นตรงที่
“เน้นขายทงคัตสึราเม็น หรือราเม็นน้ำซุปกระดูกหมู เพียงอย่างเดียว” เนื่องจากต้องการทุ่มเทพัฒนารสชาติในสิ่งที่ถนัด ให้ออกมามีคุณภาพดีที่สุด
โดยพวกเขาถือเป็นร้านแรก ที่คิดค้นซอสเผ็ดใส่ลงในราเม็น ซึ่งปรุงมาจากวัตถุดิบกว่า 30 ชนิด รวมทั้งมีสูตรลับในการเคี่ยวน้ำซุปกระดูกหมูให้เข้มข้น จนทำให้ราเม็นของร้านมีรสชาติโดดเด่น
นอกจากนั้น ร้านจะไม่ใช้วัตถุดิบที่มีส่วนผสมของไขมันทรานส์ที่หากรับประทานมาก ๆ จะไม่ดีต่อร่างกาย และยังเพิ่มคอลลาเจนเข้าไป เพื่อประโยชน์ต่อสุขภาพของผู้บริโภคอีกด้วย
และมีเรื่องเกร็ดเล็กเกร็ดน้อยที่น่าสนใจก็คือ 
คนที่รู้รายละเอียดสูตรของ Ichiran Ramen นั้นมีเพียงผู้บริหาร 4 คนเท่านั้น เพื่อป้องกันไม่ให้ข้อมูลรั่วไหล
ทำให้เวลาโดยสารเครื่องบินไปเจรจาธุรกิจ พวกเขาต้องนั่งแยกกันไปคนละเที่ยวบิน ไม่เช่นนั้นหากเกิดอุบัติเหตุขึ้นมา ความลับดังกล่าวอาจหายไปตลอดกาล..
ทั้งนี้ Ichiran Ramen ใช้ครัวกลางในการผลิตวัตถุดิบ และค่อยจัดส่งไปให้สาขาต่าง ๆ ทำกระบวนการปรุงเป็นราเม็นอีกที เพื่อรักษามาตรฐานของรสชาติให้อยู่ในระดับเดียวกันทุกที่
โดยบริษัทมีโรงงานอยู่ 2 แห่ง ในเมืองฟูกูโอกะ และโยโกฮามะ 
สามารถผลิตวัตถุดิบสำหรับทำราเม็นได้ถึง 90,000 ชามต่อวัน ซึ่งแต่ละอย่างก็จะแยกสายการผลิตกัน เพื่อไม่ให้พนักงานคนไหน รู้ถึงสูตรทั้งหมด
นอกจากนั้น ร้านยังมีกฎในการให้บริการว่า ราเม็นทุกชามจะต้องไปถึงโต๊ะภายใน 15 วินาที หลังจากปรุงเสร็จ เพื่อให้ลูกค้าได้กินราเม็นที่สดใหม่จริง ๆ
ด้วยเหตุนี้ จึงทำให้ Ichiran Ramen เป็นร้านราเม็นที่ได้รับความนิยมจากทั้งชาวญี่ปุ่น และนักท่องเที่ยวต่างชาติ จนกิจการเติบโตอย่างต่อเนื่อง
โดยล่าสุด บริษัทมีการขยายหน้าร้านไปทั้งหมด 86 สาขา ซึ่งรวมถึงการนำแบรนด์ไปเปิดในต่างประเทศ 8 สาขา ได้แก่ สหรัฐอเมริกา, ฮ่องกง และไต้หวัน
เราลองมาดูผลการดำเนินงานของ บริษัท ICHIRAN Inc.
ปี 2018 รายได้ 7,000 ล้านบาท
ปี 2019 รายได้ 7,900 ล้านบาท
ปี 2020 รายได้ 5,000 ล้านบาท
จะเห็นได้ว่า ที่ผ่านมา ร้าน Ichiran Ramen มียอดขายสูงถึง 7,000 ล้านบาทต่อปี
แต่หลังจากเกิดวิกฤติการระบาดของเชื้อไวรัสโควิด 19 ส่งผลให้ยอดขายลดลงไป เพราะผู้คนออกมากินอาหารนอกบ้านน้อยลง และแทบไม่มีนักท่องเที่ยวเดินทางเข้ามาในประเทศญี่ปุ่นเลย
ขณะที่ร้านอาหารส่วนใหญ่ จะเปลี่ยนมาขายผ่านแพลตฟอร์มฟูดดิลิเวอรีกันมากขึ้น
แต่สำหรับเมนูราเม็นนั้น เวลาที่ล่วงเลยไปทุกวินาที ยิ่งทำให้รสชาติต่างจากการกินที่ร้านพอสมควร
พอเป็นแบบนี้ Ichiran Ramen จึงพยายามปรับตัว 
ด้วยการพัฒนาผลิตภัณฑ์ราเม็นกึ่งสำเร็จรูป ไปวางจำหน่ายตามห้างสรรพสินค้า ร้านสะดวกซื้อ และช่องทางออนไลน์แทน เพื่อให้ผู้บริโภคสามารถนำไปต้มน้ำร้อนเอง โดยคงรสชาติให้คล้ายกับการกินที่ร้านมากที่สุด และยังเพิ่มส่วนผสมอื่น ๆ ที่ไม่มีตามสาขาได้ด้วย
จากเรื่องราวนี้จะเห็นได้ชัดเจนว่า 
สิ่งที่ทำให้ร้าน Ichiran Ramen ประสบความสำเร็จ
คือการให้ความสำคัญกับประสบการณ์ที่ลูกค้าจะได้รับจากการกินราเม็น
ไม่ว่าจะเป็น “รสชาติ” ที่มีการพัฒนาอย่างพิถีพิถันทุกรายละเอียด และเปิดโอกาสให้ลูกค้าออกแบบราเม็นในแบบฉบับที่ต้องการ
หรือกระทั่ง “บรรยากาศร้าน” ที่มีกิมมิกเหมือนเข้าห้องสอบ แต่มันก็เพื่อให้ลูกค้ามีสมาธิในการลิ้มรสราเม็นแสนอร่อยได้อย่างเต็มที่ จนติดใจและกลับมากินซ้ำเป็นประจำ
จึงไม่น่าแปลกใจเลยว่า เมื่อเหตุการณ์กลับคืนสู่ภาวะปกติ และมีการเดินทางไปท่องเที่ยวประเทศญี่ปุ่นกันมากขึ้น
หนึ่งในจุดหมายปลายทางที่หลายคนปักหมุดเอาไว้ คงจะต้องมีร้านราเม็นข้อสอบที่หวงสูตรลับอย่าง Ichiran Ramen รวมอยู่ด้วย นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-